যে সহপাঠিরা একসাথে খেলা দেখেছে, মজা করেছে, দুরন্তপনাও করেছে, একসাথেই আবার তারা নির্মম মৃত্যুর কোলে ঢলে পড়েছে। যারা দুষ্টুমি করে বাবা-মা ভাই-বোনকে সারাদিন অতিষ্ঠ করে রাখত, আজ থেকে তারা কাউকে জ্বালাতন করবে না। খেলা  শেষে সন্ধে বেলা ঘরে ফিরে মায়ের গলা জড়িয়ে ধরে নতুন কোন বায়না জুড়ে দেবে না। কবরের নীরবতায় শান্ত হয়ে শুয়ে থাকবে চিরকাল। নিষ্পাপ এই শিশুদের ডোবা থেকে তোলার সময় লোকজনের কান্নায় আকাশ ভারী হয়ে ওঠে। নেচে-গেয়ে আনন্দ করতে করতে যারা ট্রাকে চড়ে বাড়ি ফিরছিল এক লহমায় লাশ হয়ে গেল তারা। ভয়াবহ এই দুর্ঘটনার সংবাদ শুনে বড়তাকিয়া বাজারসহ ওবায়দুল্লাহ সড়কের আশপাশের লোকজন হতবিহবল হয়ে পড়েছে। চট্টগ্রাম শহরের জুবলী রোডের জীবন বীমা ভবনে মিরসরাই উপজেলার ধনাঢ্য ব্যবসায়ী অধ্যাপক এমডিএম কামাল উদ্দিনের মালিকানাধীন ক্লিফটন গার্মেন্টস  কারখানায় শোকের ছায়া নেমে আসে। এ কারখানায় আবু তোরাব ও মগাদিয়া এলাকার কয়েকজন তাদের আত্মীয় ও পড়শির মৃত্যুর কথা জানিয়ে কেঁদে ফেলেন। আবু তোরাব এলাকার বাসিন্দা মহিউদ্দিন বাদল তার নিকট আত্মীয়ও এ দুর্ঘটনায় মারা গেছে বলে জানান। তিনি সংবাদ পাওয়ার পর দ্রুত ছুটে যান আবু তোরাবে।